Document ID: 32012D0031
Publication Date: 2011-12-21

Title and Content:
IZVEDBENI SKLEP KOMISIJE
z dne 21. decembra 2011
o spremembi Priloge I k Odločbi 2007/275/ES o seznamih živali in proizvodov, ki jih je treba pregledati na mejnih kontrolnih točkah v skladu z direktivama Sveta 91/496/EGS in 97/78/ES
(notificirano pod dokumentarno številko C(2011) 9517)
(Besedilo velja za EGP)
(2012/31/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1) in zlasti člena 4(5) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 3(5) Direktive,
ob upoštevanju naslednjega:
(1)
Direktiva 91/496/EGS določa, da veterinarske preglede živali iz tretjih držav, ki vstopajo v Unijo, opravljajo države članice v skladu z navedeno direktivo.
(2)
Direktiva 97/78/ES določa veterinarske preglede nekaterih proizvodov živalskega izvora in nekaterih rastlinskih proizvodov, ki so vneseni v Unijo iz tretjih držav.
(3)
Navedeni direktivi določata, da carinski organi držav članic ne smejo dovoliti uvoza zadevnih živali in proizvodov v Unijo, razen če so bili na mejnih kontrolnih točkah izvedeni navedeni veterinarski pregledi z zadovoljivimi rezultati.
(4)
Odločba Komisije 2007/275/ES (3) določa, da je treba živali in proizvode živalskega izvora, navedene v Prilogi I k Odločbi, veterinarsko pregledati na mejnih kontrolnih točkah v skladu z direktivama 91/496/EGS in 97/78/ES (v nadaljnjem besedilu: veterinarski pregledi).
(5)
Živali in proizvode, za katere se zahtevajo veterinarski pregledi, je treba jasno označiti. Glede na to je treba Prilogo I k Odločbi 2007/275/ES uskladiti s terminologijo in referencami iz Uredbe (ES) št. 1069/2009 Evropskega parlamenta in Sveta z dne 21. oktobra 2009 o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter razveljavitvi Uredbe (ES) št. 1774/2002 (Uredba o živalskih stranskih proizvodih) (4) in Uredbe Komisije (EU) št. 142/2011 z dne 25. februarja 2011 o izvajanju Uredbe (ES) št. 1069/2009 Evropskega parlamenta in Sveta o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter o izvajanju Direktive Sveta 97/78/ES glede nekaterih vzorcev in predmetov, ki so izvzeti iz veterinarskih pregledov na meji v skladu z navedeno direktivo (5).
(6)
Seznam iz Priloge I k Odločbi 2007/275/ES določa živali in proizvode v skladu s kombinirano nomenklaturo (v nadaljnjem besedilu: KN), kot je določena v Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (6), ki je prva referenca za izbiro pošiljk, za katere se zahtevajo veterinarski pregledi.
(7)
Oznake KN iz navedene uredbe so bile od datuma sprejetja Odločbe 2007/275/ES večkrat posodobljene. Oznake KN so bile znatno spremenjene za proizvode živalskega izvora. Poleg tega so bile s Prilogo I k Uredbi (EGS) št. 2658/87, kot je bila spremenjena z Uredbo Komisije (EU) št. 1228/2010 (7), uvedene oznake KN za premike posebnega blaga, na primer pri dobavi s plovili. Navedene oznake KN se lahko nanašajo na proizvode živalskega izvora, zato jih je treba dodati na seznam v Prilogi I k Odločbi 2007/275/ES.
(8)
Z računalniškim veterinarskim sistemom Unije TRACES (Trade Control and Expert System), vzpostavljenim z Odločbo Komisije 2004/292/ES z dne 30. marca 2004 o uvedbi sistema Traces in spremembah Odločbe 92/486/EGS (8), so bili živali in proizvodi živalskega izvora prvotno opredeljeni s štirimestnimi tarifnimi številkami KN. Sistem TRACES je bil naknadno posodobljen, tako da je mogoče nekatere živali in proizvode živalskega izvora opredeliti s šest- ali osemmestnimi tarifnimi podštevilkami KN, da se prepreči napačno razvrščanje blaga. Zadevne reference na seznamu v Prilogi I k Odločbi 2007/275/ES je treba ustrezno spremeniti.
(9)
Odločba 2007/275/ES v primeru nekaterih oznak KN obravnava samo del področja uporabe zadevnega poglavja ali tarifne številke KN. V takih primerih se stolpec 3 na seznamu v Prilogi I k navedeni odločbi sklicuje na veljavno veterinarsko zakonodajo Unije in navaja podrobnosti o živalih in proizvodih, za katere se zahtevajo veterinarski pregledi. Ob upoštevanju terminologije in referenc, ki so trenutno določene v Uredbi (ES) št. 1069/2009 in Uredbi (EU) št. 142/2011, je treba reference v Odločbi 2007/275/ES posodobiti v skladu s trenutno veljavno zakonodajo Unije.
(10)
Zaradi doslednosti zakonodaje Unije je treba seznam v Prilogi I k odločbi 2007/275/ES posodobiti, da se upoštevajo nedavne spremembe oznak KN in potrebnih referenc v stolpcu 3 na seznamu.
(11)
Seznam v Prilogi I k Odločbi 2007/275/ES je zato treba nadomestiti s seznamom iz Priloge k temu sklepu. Odločbo 2007/275/ES je zato treba ustrezno spremeniti.
(12)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloga I k Odločbi 2007/275/ES se nadomesti z besedilom iz Priloge k temu sklepu.
Člen 2
Ta sklep se uporablja od 1. januarja 2012.
Člen 3
Ta sklep je naslovljen na države članice.
V Bruslju, 21. decembra 2011

Classification:
Level 1 Topics: 100147
100157
100156
Level 2 Topics: 100192
100257
100254
100193
100250
100245
Level 3 Topics: 2442
614
4380
3156
2711
2737
2735
All Topics: 1445
1937
2735
2737
3183
3191
4079
5751